Foto: Tomislav Kristo, Damjan Tadić, Srđan Vrančić, Damir Krajač/Cropix

ZAVRŠENO je kriminalističko istraživanje šestorice uhićenih zbog povezanosti s eksplozijom na zagrebačkom Trgu bana Jelačića. Uhićenu šestorku policija je ispitivala sinoć do kasno u noć, a svoje iskaze mladići su danas, u pratnji odvjetnika, dali i kod tužitelja. Oko podneva su osumnjičeni privedeni na ispitivanje u Županijsko državno odvjetništvo. Određen im je jednomjesečni istražni zatvor.

> Obitelj bombaša s Trga bana Josipa Jelačića: Ma to je nestašluk, a i popilo se

Zbog postavljanja eksplozivne naprave na glavnom zagrebačkom Trgu osumnjičena šestorka završila je u pritvoru, potvrdio je za Media servis Ante Madunić, odvjetnik prvoosumnjičenog Tomislava Duvnjaka.



"Da, točno je, određen je istražni zatvor, u trajanju do mjesec dana, zbog mogućnosti utjecanja na svjedoke. Dakle, kada zadnji svjedok bude saslušan, oni izlaze van, ako prođe 15 dana, onda izlaze van za 15 dana", pojasnio je Madunić Media servisu.

Podsjetimo, bombaši s Trga uhićeni na području dviju policijskih uprava, otkrila je Mirela Ban iz zagrebačke policije: "Osobe su uhićene na području Policijske uprave zagrebačke i Policijske uprave šibensko kninske". Zbog postavljanja eksplozivne naprave na Trgu bana Jelačića uhićenoj šestorci prijeti i do pet godina zatvora. Zagrebačka policija izvijestila je da je riješila ovaj slučaj te da je motiv čista obijest.

Mjesec dana planirali napad

PU zagrebačka danas je u 11 sati održala konferenciju za novinare na kojoj su govorili načelnik PU zagrebačke Goran Burušić i načelnik Sektora kriminalističke policije Danijel Žugel.

Načelnik policijske uprave zagrebačke Burušić rekao je kako su tri eksplozije u zadnjih 14 dana uistinu uznemirile javnost. "Treća eksplozija, prema reakcijama javnosti, prepoznata je kao čin osoba željnih skretanja pozornosti javnosti na sebe. Istog dana, paralelno s obavljenim očevidom, formiran je stručni tim u PU zagrebačkoj s jasnim ciljem - počinitelje ovog događaja moramo pronaći u roku od 24 sata", kazao je Burušić. Iako se u prvim trenucima činilo da policija tapka na mjestu, policija je, tvrdi Burušić, već u srijedu imala dovoljno dokaza o počiniteljima.

"Moram reći da smo već u srijedu navečer imali dovoljno indicija koje su nam sa stopostotnom sigurnošću govorile o osobama koje su sudjelovale u ovom događaju", istaknuo je načelnik PU zagrebačke Goran Burušić. Veliku ulogu u rješavanju slučaja odigrale su nadzorne kamere, potvrdio je Burušić.



Načelnik sektora kriminalističke policije PUZ-a Danijel Žugel potvrdio je da je kriminalističko istraživanje nad šestoricom muškaraca završeno.

Eksploziv nabavio tata jednog od osumnjičenih



Petorica osumnjičenih u dobi od 27 do 31 godine, iz uglednih obitelji s područja Vodica napad su pomno isplanirala. Jedan je i član HDZ-a, stranke iz koje osuđuju ovaj čin. Grupa je na ideju došla u prosincu prošle godine, a tri komada vojnog eksploziva nabavio im je 58-godišnji muškarac, otac drugoosumnjičenog .

"Sumnja se da su se optuženi rođeni 1984., 1982., 1985., 1982. i 1984. godine godine u prosincu u Vodicama dogovorili da će aktivirati eksplozivnu napravu na zagrebačkom gradskom trgu. Nabavili su eksploziv od oca jednog od osumnjičenih i uputili se u Zagreb te ispunili svoju nakanu. Prvoosumnjičeni i petoosumnjičeni su od šestoosumnjičenog rođenog 1954. godine nabavili tri komada vojno-formacijskog visokog eksploziva i koji ih je obučio kako rukovati i postaviti eksplozivnu napravu. Po nabavljanju svih potrebnih dijelova, petoosumnjičeni je sve predao prvoosumnjičenom, koji je taj eksploziv držao u svom stanu u Zagrebu", pojasnio je Žugel.

Tekst se nastavlja ispod oglasa

Motiv napada - dosada i obijest!

Radilo se o vojno-formacijskom eksplozivu, potvrdio je Burušić. Motiv napada je obijest, suluda ideja pojedinaca, koji zbog lagodnog života ne znaju što bi radili pa se upuštaju u ovakve akcije, kazao je Burušić. "Nakon što su od jednog osumnjičenog nabavili eksploziv, od prosinca su isprobavali napad", potvrdila je policija. Dvojica su uhićeni u Zagrebu, jedan na granici s BiH i trojica u Šibeniku, potvrdila je policija.

Osumnjičeni su za kazneno djelo dovođenja u opasnost života i imovine, kazneno djelo dogovora za počinjenje kaznenog djela, nedozvoljenog držanja, posjedovanja, izrade i nabavljanja oružja i eksplozivnih tvari i pomaganje u počinjenju kaznenog djela dovođenja u opasnost života i imovine općeopasnom radnjom ili sredstvom.

Kazna i do pet godina zatvora

Nakon istraživanja, šestorica muškaraca predana su pritvorskom nadzorniku, a mogli bi dobiti i do pet godina zatvora. Burušić je zahvalio svim građanima na pomoći u kriminalističkoj istrazi i rješavanju ovog kaznenog djela.



"Želim im poručiti da je rješavanjem triju eksplozija u Gradu Zagrebu u 14 dana policija nastojala opravdati njihovo povjerenje, ali vjerujem da smo uspjeli poslati poruku da je zagrebačka policija dorasla i spremna odgovoriti svakom izazovu bez obzira o kako se teškom kaznenom djelu radilo, a sve u interest postizanja sigurnosti svih građana Zagreba i gostiju", istaknuo je Burušić



Po Šibeniku i Vodicama priča se da je riječ o djeci iz uglednih vodičkih obitelji, takozvanoj "zlatnoj mladeži", a Šibenik.in doznaje kako jedan od njih upravo završava fakultet u Zagrebu, čeka diplomu, treba postati profesor povijesti i dolazi iz obitelji poginulog vatrogasca Hrvoja Strikomana, vatrogasca koji je krajem kolovoza 2007. godine poginuo s kolegama u Kornatskoj tragediji, pa Vodičani ne mogu vjerovati da se baš njegov brat išao s društvom igrati eksplozivom.





Nestašluk, a i popilo se

"Po Vodicama se priča da se ekipa te srijede napila i da su detonirali ostatke od novogodišnjeg dočeka, 'nekakvu pirotehniku koja puca nešto jače od standardnih petardi", navodi se u članku dok je Ante Duvnjak, ugledni vodički poduzetnik i otac 27-godišnjeg Tomislava, studenta 5. godine građevine u Zagrebu, potvrdio novinarima da je policija jutros pretresla njihovu obiteljsku kuću u Vodicama i Tomislavov stan u Zagrebu.



"U pitanju je njihov nestašluk. Društvo je bilo vani, popilo se, ali nije im ovo trebalo", kazao je Duvnjak pred novinarima.

"Da su se ti ljudi borili svaki dan za koru kruha ne bi tako nešto učinili"



Psihijatra Vladu Jukića ne čudi što su osumnjičeni uglavnom pripadnici tzv. zlatne mladeži. Premda ne treba generalizirati, njih, kaže, često krasi prepotentnost te iskrivljena slika vrijednosti.



"Svakako da su se ti ljudi borili svaki dan za koru kruha i da su morali teško raditi i tražiti posao i da nisu znali kako će sutra platiti stanarinu ili komunalije, vjerojatno ne bi tako nešto učinili", pojašnjava Jukić.



Slično razmišlja i stručnjak za terorizam Mirko Bilandžić. Puno se posljednja dva tjedna pisalo o terorizmu a zapravo je riječ o posljedicama duboke moralne i političke krize u postratnom društvu.



"A to znači da imamo pojedince koji su sposobni, spremni i imaju znanja za uporabu eksploziva. Imamo informaciju da se događaju takozvani počeci institucionalizacije nasilja gdje je nasilje način skretanja pažnje na sebe, način rješavanja frustracija, način ostvarenja težnji i tako dalje", naglasio je Bilandžić.